b"\n_START_ARTICLE_\nC\xc3\xa9sar Broto Villegas\n_START_SECTION_\nBiografia\n_START_PARAGRAPH_\nFill d'un ferroviari de tend\xc3\xa8ncia socialista, de ben petit es trasllad\xc3\xa0 amb tota la seva fam\xc3\xadlia a Lleida. Es va afiliar a la Societat d'Impressors de la CNT el 1925 (amb nom\xc3\xa9s 11 anys). El 1933 fou cofundador del diari Acracia i de l'Ateneu Llibertari de Lleida amb F\xc3\xa9lix Lorenzo P\xc3\xa1ramo, cap de la FAI a Lleida. Ambd\xc3\xb3s foren clausurats el novembre de 1933. El 1935 va desertar de l'ex\xc3\xa8rcit i assol\xc3\xad el c\xc3\xa0rrec de secretari provincial de la CNT. Per contactes amb aragonesos que feien el servei militar a Lleida se n'assabent\xc3\xa0 de les intencions dels militars del cop d'estat del 18 de juliol de 1936._NEWLINE_La nit del 18 de juliol de 1936 la pass\xc3\xa0 al peu del castell de Lleida per tal d'evitar que els miliars se sumessin a la insurrecci\xc3\xb3 i despr\xc3\xa9s marx\xc3\xa0 a Barcelona a demanar refor\xc3\xa7os. A finals de 1936 marx\xc3\xa0 amb la Columna Durruti al Front d'Arag\xc3\xb3 com a motorista del cap de la columna, Ricardo Sanz Garc\xc3\xada. A comen\xc3\xa7aments de 1939 fou ferit a una cama a l'Artesa de Segre i la fi de la guerra civil espanyola el va sorprendre a un hospital de la Creu Roja a Barcelona._NEWLINE_Reconegut per les tropes franquistes, fou traslladat a Lleida, jutjat en consell de guerra i condemnat a 15 anys de pres\xc3\xb3. El 1943 fou alliberat i es trasllad\xc3\xa0 a Barcelona, on treball\xc3\xa0 clandestinament en la reorganitzaci\xc3\xb3 de la CNT. Escollit secretari regional de Catalunya, particip\xc3\xa0 en el Ple de Par\xc3\xads de 1945 i en fou secretari general de juliol a octubre de 1945. Poc despr\xc3\xa9s de tornar a de Par\xc3\xads a Barcelona fou detingut per la Brigada Pol\xc3\xadtico-Social franquista, interrogat durant 53 dies i traslladat a Alcal\xc3\xa1 de Henares. El 21 de mar\xc3\xa7 1947 fou sotm\xc3\xa8s a un nou consell de guerra i condemnat a 30 anys de pres\xc3\xb3. Va complir la condemna a la pres\xc3\xb3 Model de Barcelona, a la Pres\xc3\xb3 de Lleida, i degut als intents de fuga fou traslladat a les d'Alcal\xc3\xa0 d'Henares (1945-1948), Oca\xc3\xb1a (1948), el Dueso (1948), Yeser\xc3\xadas (1948-1949) i Sant Miquel dels Reis (1949-1962)._NEWLINE_El 30 de mar\xc3\xa7 de 1962 fou alliberat i es trasllad\xc3\xa0 a Val\xc3\xa8ncia i d'ac\xc3\xad a Lleida, per\xc3\xb2 el 1966 torn\xc3\xa0 a ser detingut. A finals de 1966 se n'an\xc3\xa0 a Fran\xc3\xa7a i s'instal\xc2\xb7l\xc3\xa0 a \xc3\x89vreux, on va mantenir contactes amb el moviment llibertari i d'on no en tornaria fins al 1980. El 1999 s'instal\xc2\xb7l\xc3\xa0 a la Pobla del Duc (la vall d'Albaida)"